सहवाग के तूफान से चार्जर्स की बत्ती गुल  
दिल्ली डेयरडेविल्स ने डेक्कन चार्जर्स को एक रोमांचक मुकाबले में चार विकेट से हराया दिया। सहवाग ने शतकीय पारी खेल जीत दिलाई।
वीरेंद्र सहवाग ने इंडियन प्रीमियर लीग मैच में गुरुवार को डेक्कन चार्जर्स की गेंदबाजी का कत्लेआम करते हुए आईपीएल में अपना पहला शतक जड़कर दिल्ली डेयरडेविल्स को चार विकेट की जीत दिला दी।  सहवाग की सिर्फ 56 गेंद में खेली 119 रन की पारी की बदौलत दिल्ली ने 176 रन के लक्ष्य को एक ओवर शेष रहते छह विकेट के नुकसान पर 179 रन बनाकर हासिल कर लिया। दायें हाथ के इस बल्लेबाज ने 54 और 70 रन के स्कोर पर मिले दो जीवनदान का पूरा फायदा उठाते हुए छह छक्के और 13 चौके जड़े। वह आईपीएल में शतक जड़ने वाले छठे भारतीय और कुल 16वें बल्लेबाज हैं।  मेहमान टीम के अन्य बल्लेबाज हालांकि असफल रहे। सहवाग ने कप्तानी पारी खेलते हुए अकेले दम पर टीम को लक्ष्य तक पहुंचाया। सहवाग के दबदबे का अंदाजा इस बात से लगाया जा सकता है उनके अलावा केवल जेम्स होप्स (नाबाद 17) और इरफान पठान (12) ही दोहरे अंक तक पहुंच पाए। उन्होंने ट्रेविस बर्ट के साथ चौथे विकेट लिए 61 और पठान के साथ पांचवें विकेट के लिए 67 रन की साझेदारी की जिसमें इन दोनों का योगदान क्रमश: चार और 11 रन का रहा।  इससे पहले चार्जर्स ने डुमिनी (31 गेंद में चार छक्कों और दो चौकों की मदद से 55 रन) और कुमार संगकारा (44) की उम्दा पारियों की मदद से पांच विकेट पर 175 रन बनाये।  दिल्ली की टीम के 10 मैचों में चार जीत से अब आठ अंक हैं जबकि अपने घरेलू मैदान पर 15 आईपीएल मैचों में 14वीं शिकस्त झेलने वाले चार्जर्स के 10 मैचों में केवल छह अंक हैं। दिल्ली अंक तालिका में सातवें जबकि चार्जर्स आठवें स्थान पर है।  दिल्ली की शुरूआत काफी खराब रही और उसने 25 रन के स्कोर तक ही आरोप फिंच (00), नमन ओझा (07) और वेणुगोपाल राव (03) के विकेट गंवा दिए। फिंच पारी की दूसरी ही गेंद पर डेल स्टेन की आउटस्विंगर पर पहली स्लिप में क्रिस्टियन को कैच दे बैठे जबकि इशांत शर्मा ने ओझा को विकेटकीपर संगकारा के हाथों कैच कराया।  इशांत ने वेणुगोपाल को डुमिनी के हाथों कैच कराकर दिल्ली को तीसरा झटका दिया। सहवाग हालांकि एक छोर पर डटे रहे। संगकारा ने आठवें ओवर में जब गेंद इशान मल्होत्रा को थमाई तो सहवाग ने उन्हें निशाना बनाते हुए दो छक्के और दो चौकों के साथ 23 रन बटोरे।  सहवाग ने लेग स्पिनर अमित मिश्रा की पहली ही गेंद पर सीधा छक्का जड़कर सिर्फ 27 गेंद में अपना अर्धशतक पूरा किया। अगली ही गेंद पर मिश्रा दुर्भाग्यशाली रहे जब स्वीपर कवर पर सहवाग को जीवनदान मिला। क्रिस्टियन ने ट्रेविस बर्ट (04) को बोल्ड किया। सहवाग पर हालांकि इसका कोई असर नहीं पड़ा। उन्होंने मिश्रा पर फिर तीन चौके जड़े लेकिन इस दौरान रवि तेजा ने लांग ऑफ पर उनका आसान कैच भी छोड़ा।  सहवाग ने भरत चिपली की गेंद पर दो रन के साथ सिर्फ 48 गेंद में आईपीएल का अपना पहला शतक पूरा किया। उन्होंने इसी ओवर में दो छक्के और एक चौका भी जड़ा।  दिल्ली के कप्तान के कत्लेआम के बीच संगकारा ने 17वें ओवर में गेंद स्टेन को थमाई जिन्होंेने सहवाग को कप्तान के हाथों कैच कराकर चार्जर्स को पांचवीं सफलता दिलाई लेकिन तब तक काफी देर हो चुकी थी। मिश्रा ने पठान की पारी का अंत किया लेकिन होप्स ने टीम को लक्ष्य तक पहुंया दिया।  इससे पहले डुमिनी ने अर्धशतक जड़ने के अलावा क्रिस्टियन (22 गेंद में 27 रन, दो चौके) के साथ चौथे विकेट के लिए सिर्फ 5.3 ओवर में 71 रन जोड़कर टीम को मजबूत स्कोर तक पहुंचाया। डुमिनी और क्रिस्टियन भाग्यशाली भी रहे जब दोनों नोबाल पर क्रमश: 23 और आठ रन के निजी स्कोर पर लपके गये। संगकारा को भी 22 रन पर जीवनदान मिला।  मेजबान टीम ने तीसरे ओवर में ही डी रवि तेजा (02) का विकेट गंवा दिया जो अविष्कार साल्वी की गेंद को पुल करने की कोशिश में विकेटकीपर ओझा को कैच दे बैठे।  शिखर धवन (29) और संगकारा ने दूसरे विकेट के लिए 39 रन जोड़े। संगकारा ने धीमी शुरूआत की और अपनी सातवीं गेंद को कट करके चार रन के साथ खाता खोला।  संगकारा ने मोर्कल पर लगातार तीन चौकों के साथ अपने तेवर दिखाये। वह नौवें ओवर में अजित अगरकर की गेंद पर भाग्यशाली रहे जब मोर्कल ने शार्ट फाइन लेग पर उनका बेहद आसान कैच टपका दिया। इस गेंदबाज ने हालांकि इसी ओवर में धवन को मिड आन पर साल्वी के हाथों कैच करा दिया।  संगकारा जीवनदान का अधिक फायदा नहीं उठा पाये। वह जेम्स होप्स की गेंद को लेग साइड में खेलने के प्रयास में हवा में लहरा गये और कवर्स में सहवाग ने उनका कैच लपकने में कोई गलती नहीं की। उन्होंने 36 गेंद का सामना करते हुए आठ चौके जड़े।  डुमिनी और क्रिस्टियन ने इसके बाद अपनी ताबड़तोड़ बल्लेबाजी और किस्मत के सहारे मैच का रुख पलट दिया। डुमिनी ने होप्स के ओवर में चौका और फिर छक्का जड़ा लेकिन अगले ओवर में वह योगेश नागर की गेंद पर डीप मिडविकेट पर लपके गये पर यह नोबाल हो गई। क्रिस्टियन ने फ्री हिट पर चार रन जोड़े लेकिन अगली गेंद पर वह भी बैकवर्ड प्वाइंट पर कैच दे बैठे लेकिन नागर की यह गेंद भी नोबाल थी। डुमिनी ने फ्री हिट पर गेंद को मिडविकेट के उपर से छह रन के लिए भेजा। डुमिनी ने अगरकर पर भी छक्का जड़ा जबकि मोर्कल की गेंद पर छह रन के साथ सिर्फ 30 गेंद में अपना अर्धशतक पूरा किया। वह हालांकि अगली ही गेंद पर दो रन लेने की नाकाम कोशिश में रन आउट हो गये। डेक्कन ने अंतिम सात ओवर में 83 रन जोड़े। दिल्ली की ओर से अगरकर ने 29 रन देकर दो विकेट चटकाये।